Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 231/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Garam Amed Bali / Bunga Garam Amed Bali”

EU-nro: PDO-ID-02610 – 1.6.2020

SAN (X) SMM ( )

1. [SAN:n tai SMM:n] nimi tai nimet

”Garam Amed Bali / Bunga Garam Amed Bali”

2. Jäsenvaltio tai kolmas maa

Indonesia

3. Maataloustuotteen tai elintarvikkeen kuvaus

3.1. Tuotelaji

Luokka 2.6 Suola

3.2. Kuvaus 1 kohdassa nimetystä tuotteesta

”Garam Amed Bali” tarkoittaa Amed Bali -suolaa ja ”Bunga Garam Amed Bali” tarkoittaa Amed Bali -suolankukkaa.

”Garam Amed Bali” ja ”Bunga Garam Amed Bali” ovat kumpikin käsin kerättyä merisuolaa. Niitä saadaan vain Balista Amedin alueelta ottamalla talteen meriveden suolamineraaleja savipohjasta. Kuivattu savi, jossa on paljon suolamineraaleja, huuhdotaan puhtaalla merivedellä punotusta bambusta tehdyn suodatusjärjestelmän avulla. Suodattaminen vapauttaa suolamineraalit, ja sen seurauksena saadaan suolaliuos, joka sitten lasketaan halkaistusta kookos- tai palmupuun rungosta valmistettuihin suolankuivatusaltaisiin kiteytymään. Tuloksena saatava merisuola on puhdistamatonta, sitä ole pesty eikä siihen ole lisätty lisäaineita keräämisen jälkeen. Sen fysikaaliset ja muut ominaisuudet on kuvattu seuraavassa.

3.2.1. ”Garam Amed Bali”

”Garam Amed Bali” on merisuolaa, joka koostuu suolankuivatusaltaiden pohjalle muodostuvista kiteistä. Suola kerätään käsin erityisellä työvälineellä. Kiteet ovat enimmäkseen kuution muotoisia, ja niiden seassa on joitakin neliön muotoisia kiteitä. Niiden raekoko on

0,8–2,0 mm ja väri valkoinen. Ne ovat kiiltäviä, puhtaita, helposti liukenevia ja hyvänmakuisia. Niiden rakenne murtuva ja rapea, niissä on vanhan puun tuoksu eivätkä ne ole karvaita eivätkä mausteisia.

3.2.2. ”Bunga Garam Amed Bali”

”Bunga Garam Amed Bali” koostuu kevyistä ja ohuista lastuista ja hauraista kiteistä, joita muodostuu suotuisissa tuuli- ja aurinko-olosuhteissa suolankuivatusaltaisiin suolaliuoksen pinnalle. ”Bunga Garam Amed Bali” kerätään käsin kuorimalla suolankuivatusaltaiden pinnalta erityisellä työvälineellä, ennen kuin se ehtii painua suolankuivatusaltaiden pohjalle. Kun sitä hierotaan hyvin kevyesti sormien välissä, se hajoaa helposti pieniksi, kevyiksi, yleensä kuution muotoisiksi kiteiksi, joiden seassa on joitakin neliön muotoisia kiteitä. Niiden raekoko on 0,6–1,7 mm ja väri valkoinen, ja ne ovat kiiltäviä ja puhtaita. Maku on suolainen, rakenne rapea ja murtuva. Tuoksu on vanhan puun, ei karvas eikä mausteinen. Koska ”Bunga Garam Amed Bali” on erittäin helposti liukenevaa, sitä voidaan käyttää heti pöytäsuolana.

Seuraavassa taulukossa esitetään Garam Amed Bali -suolan ja Bunga Garam Amed Bali -suolankukan fysikaalisten ja aistinvaraisten testien tulokset.

Testattu kohde Fysikaaliset ominaisuudet Ulkonäkö Raekoko Kiteiden muoto Väri Kiiltävyys Puhtaus Vierasaineet Garam Amed Bali 0,8–2,0 mm Enimmäkseen kuution muotoisia, seassa joitakin neliön muotoisia Valkoinen Kiiltävä Puhdas Pieniä määriä Bunga Garam Amed Bali 0,6–1,7 mm Enimmäkseen kuution muotoisia, seassa joitakin neliön muotoisia Valkoinen Kiiltävä Puhdas Pieniä määriä





Testattu kohde Haju Tuntuma Maku Tuoksu Kovuus Kuivuus Purutuntuma Liukenevuus Suutuntuma Muut maut Garam Amed Bali Vanhan puun tuoksu Pehmeä Kuiva Pehmeä Erittäin hyvin liukeneva Vahvasti suolainen, ei karvas Maukas, rapea ja kirpeä Bunga Garam Amed Bali Vanhan puun tuoksu Pehmeä, helposti mureneva Kuiva Pehmeä Äärimmäisen hyvin liukeneva Vahvasti suolainen, ei karvas Maukkaampi, rapeampi ja kirpeämpi

Garam Amed Bali -suolan ja Bunga Garam Amed Bali -suolankukan kivennäisainekoostumus (ks. liitteet 4 a ja 8) on seuraava:

Kivennäisaine Mittayksikkö Garam Amed Bali Bunga Garam Amed Bali Natriumkloridi (NaCl) painoprosenttia (kuiva-aineesta) yli 91,0 yli 88,0 Vesi (H2O) painoprosenttia (kosteasta aineesta) alle 5,0 alle 5,0 Lyijy (Pb) mg / kg ei havaittavissa alle 0,16 Elohopea (Hg) mg / kg ei havaittavissa ei havaittavissa Arseeni (As), mg / kg ei havaittavissa ei havaittavissa Kupari (Cu) mg / kg yli 0,3 ei havaittavissa Sinkki (Zn) mg / 100 g yli 0,1 ei havaittavissa Natrium (Na) mg / 100 g yli 39,200 yli 40,250 Rauta (Fe) mg / 100 g yli 2 yli 0,15 Magnesium (Mg) mg / 100 g yli 740 yli 910 Kalium (K) mg / 100 g yli 310 yli 290 Kalsium (Ca) mg / 100 g yli 520 yli 340 Mangaani (Mn) mg / kg yli 2 yli 2 Jodi (laskettuna KIO3:na) mg / kg yli 4 yli 2,5

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

— Kuivatusaltaiden ja suodatuslaitteiden valmistelu

— Suola-altaiden valmistelu

— Savisen pohja-aineksen siirtäminen suola-altaisiin

— Suola-altaiden täyttäminen merivedellä

— Suodattaminen

— Suolaliuoksen hämmentäminen

— Suolan kuivattaminen

— Korjuu

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Indonesialaisen Garam Amed Bali -suolan ja Bunga Garam Amed Bali -suolankukan maantieteellisen merkinnän tunnusta (ks. jäljempänä) on käytettävä kaikkien tuotteiden pakkauksissa. Tunnus on annettava kaikkien pakkauksia valmistavien yritysten käyttöön.

Myös EU:n SAN-tunnuksen käyttö on pakollista.

Jäljitettävyysnumerokoodi annetaan, jotta voidaan jäljittää suolan tuottajat ja tuottajaryhmä, tuotetyyppi (suola tai suolankukka), keruukuukausi ja tuotantovuosi.

4. Maantieteellisen alueen tarkka rajaus

Määritelty maantieteellinen alue koostuu kahdesta yhteisöstä, joiden nimet ovat Amed ja Lebah. Ne ovat osa Purwakerthin kylää, joka sijaitsee Karangasemin hallintoalueeseen kuuluvassa Abang Subin piirikunnassa. Tämä alue sijaitsee Balin saaren koillisrannikolla 20 kilometrin päässä Karangasemin hallintoalueen pääkaupungista Amlapurasta. Balin provinssin pääkaupunkiin Denpasariin on matkaa 100 kilometriä. Purwakerthin kylässä rajattu alue ulottuu yhden kilometrin verran rannikkoa pitkin ja yhden kilometrin päähän mantereella.

5. Yhteys maantieteelliseen alueeseen

5.1. Maantieteellisen alueen erityisyys

Garam Amed Bali -suolan ja Bunga Garam Amed Bali -suolankukan erityiset ominaisuudet johtuvat määritellyn maantieteellisen alueen luontoon liittyvistä tekijöistä ja ilmasto-olosuhteista sekä inhimillisistä tekijöistä.

Luontoon liittyvät tekijät

Amed sijaitsee syvän, kirkkaan, puhtaan ja hiljalleen aaltoilevan valtameren kapealla rannikkokaistaleella. Valtamerelle ovat ominaisia syvänmerenvirtaukset ja meriveden roskattomuus, mineraalitiheys ja puhtaus.

Seuraavassa taulukossa esitetään analyysi Amedin merivedestä, jonka natriumkloridipitoisuus on suuri ja epäpuhtauksien pitoisuudet pieniä. Nämä pitoisuudet ovat alhaisempia kuin Indonesian kansallisissa standardeissa (SNI) määritetyt pitoisuudet.

Teollisuuden epäpuhtauksien ehkäisyteknologian keskuksen (Indonesian tasavallan teollisuusministeriö) tekemä Amedin meriveden analyysi:

Nro Näyte Haju Maku Väri Pitoisuus (%) Metalliepäpuhtaus (mg/kg) Natriumkloridi (NaCl), vähimmäismäärä, kuiva Vesi (H2O), enimmäismäärä, kostea Liukenematon aine, enimmäismäärä, kuiva Lyijy (Pb), enimmäismäärä Kupari (Cu), enimmäismäärä Elohopea (Hg), enimmäismäärä Arseeni (As), enimmäismäärä 1 Amedin merivesi Normaali Suolainen Normaali, kirkas 3,20 _ < 0,005 0,97 < 0,01 < 0,001 < 0,005

Garam Amed Bali -suolan ja Bunga Garam Amed Bali -suolankukan valmistukseen käytettävät välineet tehdään paikallisista puista (kookos- ja palmupuista) ja bambusta.

Meriveden suolamineraalit saadaan talteen Amedin rannan savipohjasta, josta suolaan tarttuu muita hyödyllisiä mineraaleja.

Suolaa tuotetaan vain kesä- ja lokakuun välisenä kuivana kautena, jolloin aurinko on korkeimmillaan ja tuulenvire kohtalainen, minkä ansiosta lämpö jakautuu tasaisesti suolan kiteytysprosessin aikana.

Määritetyllä maantieteellisellä alueella ei ole mitään ympäristövahinkoja aiheuttavaa toimintaa, kuten raskasta teollisuutta tai laivaliikennettä.

Inhimilliset tekijät

Maantieteellisen alueen erityisyys johtuu myös satojen vuosien takaisesta historiasta, sillä Karangasemin kuninkaan ollessa vallassa Amedin kansa maksoi kuningaskunnalle veroa suolana. Garam Amed Bali -suolaa on tuotettu yli 700 vuoden ajan perinteisellä suolanvalmistusmenetelmällä.

Amedin rannikkoalueen suolanvalmistus on siirtynyt nykypäivään asti sukupolvelta toiselle perinteisellä tavalla paikallisten suolantuottajien taitotiedon, tietämyksen ja kulttuurin kautta. Suolantuotantokauden alkamisesta päättävät kylänvanhimmat, jotka tuntevat sääolosuhteet perusteellisesti ja joilla on kymmenien vuosien kokemus suolanvalmistuksesta.

Menetelmässä käytetään ainutlaatuisia tekniikoita ja välineitä.

Menetelmän ensimmäisessä vaiheessa valmistetaan välineet. Kuivatusaltaat tehdään vanhoista kookos- tai palmupuun rungoista, jotka halkaistaan ja joiden sisus poistetaan. Halkaistu puunrunko on

2,5 m pitkä ja noin 25–30 cm leveä. Suodatuslaitteisto tehdään punotusta bambusta. Se päällystetään sisältä paksulla muovilla ja täytetään pohjasta ylöspäin tiiviisti kivillä, soralla ja hiekalla. Hiekkakerroksen päälle asetetaan esteeksi punottuja palmu- tai kookospuun lehtiä tai karkeaa kangasta.

Toisessa vaiheessa valmistellaan suola-altaat. Niiden pinta-ala on 200 neliömetriä, ja ne koostuvat neljästä neliöstä, joiden kaikki sivut ovat seitsemän metrin pituiset. Suola-altaiden pohjalle tuodaan suolamineraaleja sisältävää paikallista saviainesta, joka tasoitetaan.

Kolmannessa vaiheessa suola-altaan savipohjan päälle kaadetaan joka aamu 375–600 litraa Amedin rannasta nostettua merivettä. Lisäksi vettä pumpataan suola-altaisiin vesipumpuilla. Suola-altaissa olevan savipohjan kastelemista jatketaan neljänä peräkkäisenä päivänä, kunnes se sisältää suolamineraaleja ja kuivuu.

Neljännessä vaiheessa suola-altaan kunkin osan suolalla kyllästetystä savipohjasta haravoidaan ja kerätään suola, joka siirretään suodatuslaitteeseen. Suolanvalmistajat astuvat suodatuslaitteen sisälle ja tallovat, tasoittavat ja tiivistävät suolan kyllästämää savipohjaa.

Viidennessä vaiheessa suodatuslaitteeseen kaadetaan 120–200 litraa puhdasta merivettä keskipäivällä, jolloin savipohja on riittävän kuuma tuottamaan hyvänlaatuista suolaliuosta. Tämän meriveden lisäämisen ansiosta savipohja imee itseensä suolamineraaleja ja vapauttaa niitä yön aikana.

Kuudennessa vaiheessa suodatettu suolaliuos kerätään ontosta kookos- tai palmupuun rungosta tai sementtiputkesta tehtyyn suolavesialtaaseen, missä sitä sekoitetaan, kunnes se siirretään kuivatusaltaisiin kuivumaan ja kiteytymään neljäksi päiväksi, jolloin siitä muodostuu suolankukkia ja suolakiteitä. Suolankukkia muodostuu vain, jos tuuli- ja aurinko-olosuhteet ovat suotuisat.

Lopuksi suolaliuoksen pinnalle kiteytymisprosessin aikana muodostuvat suolankukat kerätään käsin kuorimalla puisella kaapimella. Sen jälkeen kuivatusaltaiden pohjalle painunut, suolaksi kiteytynyt suolaliuos kerätään puisella kaapimella.

Perinne, jonka mukaan suolamineraalit otetaan talteen paikallisen savisen maaperän avulla, suodatetaan lehdistä, kivistä, sorasta ja hiekasta valmistetulla laitteella ja kiteytetään paikallisesti kasvatetuissa, halkaistuissa kookos- tai palmupuun rungoissa, on Amedin suolan erityispiirre. Muut suolat kerätään yleensä yksinkertaisesti haihduttamalla merivettä suola-altaissa tai kasvihuoneissa.

5.2. Tuotteen erityisyys

Tuotteen laatu tai ominaisuudet

”Garam Amed Bali” ja ”Bunga Garam Amed Bali” tuotetaan perinteisillä menetelmillä ja välineillä.

Ne ovat väriltään luonnollisen valkoisia, kiiltäviä, puhtaita ja helposti liukenevia.

Niiden kiteet ovat kristallinvalkoisia ja enimmäkseen kuution muotoisia, mutta seassa on myös jonkin verran neliön muotoisia kiteitä. Näin ne poikkeavat muista suoloista, joiden kiteet ovat pääasiassa kolmion muotoisia mutta joiden seassa on jonkin verran neliön muotoisia kiteitä.

Ne sisältävät runsaasti mineraaleja, kuten magnesiumia, kalsiumia ja kaliumia. Varsinkin magnesiumpitoisuus on paljon suurempi kuin muissa merisuoloissa, joissa sen pitoisuus on enintään 50 mg / 100 g.

Niiden rakenne on pehmeä ja kuiva ja raekoko tasaisesti 0,6–2,0 mm, kun taas muiden suolojen rakenne on kovempi ja raekoko suurempi: 2–5 mm. Amed-suolassa ei ole karvasta jälkimakua, se ei ole mausteinen ja sen tuoksu on puinen.

Bunga Garam Amed Bali -suolankukan magnesium-, kalsium- ja kaliumpitoisuudet ovat suurempia kuin Garam Amed Bali -suolan. Se on hienompaa, murenevampaa, hauraampaa ja maukkaampaa. Se hajoaa sormien välissä hierottaessa helposti pieneksi kiteiksi ja sulaa hyvin helposti joutuessaan kosketuksiin ruoassa olevan kosteuden kanssa, mikä korostaa ruoan alkuperäistä makua.

”Garam Amed Bali” ja ”Bunga Garam Amed Bali” ovat käyttövalmiita heti ilman jatkokäsittelyä.

Koska Garam Amed Bali -suolan ja Bunga Garam Amed Bali -suolankukan laatu on korkea (erikoislaatu tai premium) ja niillä on gourmet-suolan status, niitä käytetään nykyisin laajalti kotitalouksissa, hotelleissa, ravintoloissa ja catering-alalla. Nykyään kansalliset sanomalehdet ja maineikkaat keittiömestarit arvostavat Garam Amed Bali -suolaa ja Bunga Garam Amed Bali -suolankukkaa erittäin paljon.

5.3. Tuotteen maantieteellisen alueen erityisluonteen ja tuotteen erityisluonteen välinen yhteys

Garam Amed Bali -suolan ja Bunga Garam Amed Bali -suolankukan ainutlaatuiset ominaisuudet johtuvat Amedin puhtaasta merivedestä, Amedin savisen maaperän käytöstä suolamineraalien talteenotossa, perinteisten välineiden käytöstä ja ainutlaatuisesta suolan kiteytysmenetelmästä, joka on ollut käytössä yli 700 vuotta.

Meriveden korkea mineraalipitoisuus ja puhtaus – syvänmerenvirtauksien vuoksi se sisältää alle 0,005 % liukenemattomia aineita – ja suolamineraalien perinteinen talteenottomenetelmä, jossa hyödynnetään savista maaperää ja perinteistä suodatuslaitetta, ovat Garam Amed Bali -suolan ja Bunga Garam Amed Bali -suolankukan kemiallisen koostumuksen kannalta määrääviä tekijöitä ja vaikuttavat myös niiden suureen magnesiumpitoisuuteen muihin suoloihin verrattuna.

Puhtautta korostavat myös suolan aistinvaraiset ominaisuudet: se on kristallinvalkoista, sitä ei ole pesty ja se on siten valmista käytettäväksi ihmisten elintarvikkeena ilman jatkokäsittelyä toisin kuin jotkin muut suolat, joita suolankerääjät jatkokäsittelevät huuhtelemalla niitä toistuvasti puhtaalla merivedellä ja kiteyttämällä ne sen jälkeen uudelleen.

Erityinen maku, joka ei ole yhtään karvas, rakenne, muihin suoloihin verrattuna pieni raekoko ja väri johtuvat suoraan Amedin meriveden mineraalipitoisuudesta ja puhtaudesta sekä perinteisestä valmistusmenetelmästä, jossa suolamineraalit otetaan talteen savisen maaperän ja erikoislaatuisen suodatusjärjestelmän avulla.

Kiteyttäminen kookos- tai palmupuun rungossa antaa suolalle ja suolankukalle erityisen maun ja puun tuoksun.

Bunga Garam Amed Bali -suolankukka koostuu kevyistä hiutaleista tai suolakiteistä, joiden magnesium-, kalsium- ja kaliummineraalipitoisuus on suurempi kuin Garam Amed Bali -suolan, mistä johtuu ensiksi mainitun suolaisempi ja kirpeämpi maku. Se on hienompaa, murenevampaa ja hauraampaa, hajoaa helposti hyvin pieniksi kiteiksi ja liukenee äärimmäisen helposti joutuessaan kosketuksiin kosteuden kanssa. Bunga Garam Amed Bali -suolankukkaa muodostuu suolaliuoksen pinnalle suolankuivatusaltaisiin suotuisissa tuuli- ja aurinko-olosuhteissa suolen kiteytysprosessin aikana ennen suolan keräämistä.

Kookos- tai palmupuun rungosta tehtyjen kuivatusaltaiden käyttö soveltuu täydellisesti suolan valmistukseen Amedissa, missä ei ole riittävästi rannikkoalueita eli maa-alaa käytettäväksi suolaliuoksen kuivattamiseen ja haihduttamiseen mutta missä on paljon kuivatusaltaiden tekemiseen tarvittavia kookos- ja palmupuita.

Eritelmän julkaisutiedot

-

(1) EUVL L 343, 14.12.2012, s. 1.